SKRIFTLIG FORESPØRGSEL E-3546/01

af Erik Meijer (GUE/NGL) til Kommissionen

(8. januar 2002)

Om: Kontrol med anvendelse af dobbeltnet, hvormed fiskerbåde kan mindske maskestørrelse og øge fangsten

1. Har Kommissionen kendskab til, at visse fiskerbåde mindsker maskestørrelsen af deres fangstnet på 80 mm ved at fastgøre et nyt fangstnet inden i det andet net, det såkaldte indre fangstnet, hvorved maskerne i de to net krydser hinanden med det resultat, at maskestørrelsen bliver betydeligt mindre, således at der også kan fanges små fisk, og således at havet kan tømmes for fiskebestande?

2. Er de indre fangstnet hidtil kun blevet opsporet af inspektionsskibe, som aflægger besøg på fiskerbådene, når de er på havet for at de kan tage fiskerne på fersk gerning i anvendelsen af sådanne fangstnet, og ikke ved en præventiv aktion inden fiskerbådene sejler ud?

3. Hvad er der til hinder for, at der kan foretages kontrol med indre fangstnet, allerede inden fiskerbådene sejler ud? Er den europæiske lovgivning eller de forskellige bestemmelser i medlemsstaterne til hinder for denne præventive kontrol?

4. Hvad agter Kommissionen at gøre for ikke at begrænse denne kontrol til anvendelsen af indre fangstnet til søs men for at begynde med at hindre anvendelsen af indvendige fangstnet på det forberedende stadium i havnene?

Kilde: Rotterdams Dagblad af 30. november 2001.

Svar afgivet på Kommissionens vegne af Franz Fischler

(13. februar 2002)

Kommissionen er klar over, at der anvendes anordninger, der obstruerer maskestørrelsen, såsom indvendige fangstposer (på nederlandsk binnenkuil), især inden for visse typer fiskeri og bl.a. fiskeri efter tunge. Problemet er nævnt i rapporten om overvågningen af gennemførelsen af den fælles fiskeripolitik(1).

Maskestørrelseobstruerende anordninger såsom indvendige fangstposer er imidlertid ikke alene opdaget til søs. De nederlandske myndigheder har tidligere haft et inspektionsprogram, hvor fartøjer, der mistænktes for at anvende indvendige fangstposter, blev undersøgt i havnene. Efter de første inspektionsresultater indrettede de ansvarlige for driften af disse fartøjer sig på denne inspektionspraksis. Det var således ikke længere muligt at opdage indvendige fangstposer, når mistænkte fartøjer blev undersøgt i havn. Inspektørerne bemærkede, at fartøjsførerne anvendte andre metoder til at begrænse den lovlige maskestørrelse. Fangstposerne blev bl.a. bundet sammen med reb, som bristede ved indhaling af redskaberne. Sådanne former for praksis kan kun kontrolleres ved inspektion på havet.

Ifølge EF-reglerne er det medlemsstaterne, der er ansvarlige for at kontrollere anvendelsen af EF-lovgivningen.

Ifølge EF-lovgivningen er det forbudt at anvende andre anordninger, der reducerer maskestørrelsen, end dem, der er fastlagt i Kommissionens forordning (EØF) nr. 3440/84 af 6. december 1984 om fastgørelse af anordninger til trawl, snurrevod og lignende redskaber(2).

I henhold til forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(3) omfatter inspektion alle aktiviteter i fiskerisektoren både til vands og til lands. Medlemsstaterne skal træffe de fornødne foranstaltninger, herunder afsættelse af budget og midler til inspektion, til at sikre, at den fælles fiskeripolitiks regler og særlig reglerne om lovlige maskestørrelser og mindstestørrelser for fisk overholdes. I henhold til samme forordning skal niveauet for de sanktioner, der anvendes efter en overtrædelse, desuden effektivt afskrække fra ikke at overholde de gældende regler. Beskyttelse af ungfisk er nødvendig for, at fiskebestandene kan bevares. Uansvarlig fiskeriadfærd, såsom anvendelse af indvendige fangstposer for at begrænse den lovlige maskestørrelse, fordømmes derfor af de fleste berørte parter. På den baggrund opfordrer Kommissionen kraftigt medlemsstaterne til at bekæmpe ovennævnte former for praksis, bl.a. ved inspektion både til vands og til lands.

(1) KOM(2001) 526 endelig udg.

(2) EFT L 318 af 7.12.1984.

(3) EFT L 261 af 20.10.1993.